Document ID: /roh_data/filtered/fineweb-2-filterrobots_roh.jsonl.gz/41927

Las autoritads svizras online
En il dretg svizzer na datti naginas pajas minimalas e naginas pajas medias. Anzi, l'autezza da la paja vegn fixada tranter il patrun e l'emploià en il rom da l'engaschament.
Ultra dal contract individual da lavur fan differentas branschas u interpresas contracts collectivs da lavur. Là fixeschan ils sindicats ed ils patruns (u er la federaziun dals patruns) tranter auter disposiziuns davart la paja, davart la cuntinuaziun da la paja, davart las vacanzas, davart il temp da lavur e davart la desditga.
Per tschertas gruppas professiunalas, che n'èn per regla strusch organisadas en sindicats e che n'han betg in contract collectiv da lavur, decreteschan las autoritads uschenumnads contracts normals da lavur.
Cun il calculader da pajas da l'’Uffizi federal da statistica pudais Vus As infurmar en l'internet davart la paja ch'è usitada en Svizra per Vossa activitad resguardond Vossa scolaziun.
Il princip da l'egualitad da las pajas per dunna ed um è francà en la Constituziun federala ed en la Lescha federala davart l'egualitad da dunna ed um. Sche la lavur è identica ed equivalenta, ston tuttas duas schlattainas survegnir la medema paja. L'Uffizi federal per l'egualitad tranter dunna ed um As infurmescha, co che Vus stuais proceder en cas d'ina discriminaziun da paja.